《鹊轩行》
元代·胡奎

阿母昔年生子时，灵鹊群飞庭树枝。自从阿母生子后，一月一年来上楼。

人言鹊声能送喜，为报君家得贤子。十龄能读书，二十走马青云衢，三十得官东海隅。

阿母骑鸾上天去，故巢几度空山雨，鹊声犹绕庭前树。

子今远游天一方，不见白头在中堂，但闻唼唼鸣朝阳。

唼唼复唼唼，风吹庭树叶。叶落枝头还再生，安得母来闻鹊声。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。